S-a născut într-o aripă a Castelului Nou din Stuttgart ca fiu al lui Ernst von Weizsäcker și al Mariannei von Weizsäcker (născută von Graevenitz). Tatăl său, Ernst von Weizsäcker, a fost ofițer de marină în Primul război mondial, în perioada interbelică diplomat, ajungând în perioada nazistă pe postul de secretar de stat la ministerul de externe condus de Joachim von Ribbentrop și "Oberführer SS" în cartierul personal al lui Heinrich Himmler, posturi din care a demisionat în 1943, fiind numit ambasador la Sfântul Scaun, unde a rămas până în 1946. În 1947 a venit la Nürnberg mai întâi ca martor. Ulterior a fost arestat și condamnat în cadrul proceselor de la Nürnberg la 7, mai apoi 5 ani de închisoare.